貴池
作者：黄庭堅
朝代：宋

paragraphs: 橫雲初抹漆，爛漫南紀黑。
不見九華峰，如與親友隔。
憶當秋景明，九老對几席。
何曾閉篷窗，卧聽寒雨滴。
不食貴池魚，喜尋昭明宅。
筆硯鼠行塵，芝菌生銅鬲。
思成佳句夢，貽我錦數尺。
屬者浪吞舟，風雹更附益。
老翁哭婦兒，相將難再得。
存亡如日月，薄蝕行道失。
流俗暗本源，謂神吐其食。
神理儻有私，丘禱久以默。